130. ΑΠΟΦΑΣΗ ΥΠΟΥΡΓΩΝ ΕΘΝΙΚΗΣ ΟΙΚΟΝΟΜΙΑΣ, ΒΙΟΜΗΧΑΝΙΑΣ, ΕΝΕΡΓΕΙΑΣ ΚΑΙ ΤΕΧΝΟΛΟΓΙΑΣ  ΚΑΙ ΕΜΠΟΡΙΟΥ Αριθ. Π1/643 της 16/31 Μαρτ. 1995 (ΦΕΚ Β' 242) Προμήθειες σημαντικής οικονομικής ή τεχνολογικής αξίας (άρθρ. 3 Νόμ. 2286/95). Έχοντας υπόψη: 1.Τις διατάξεις: α)Του Νόμ. 1558/85 (ΦΕΚ 137/Α/26.7.85) "Κυβέρνηση και Κυβερνητικά Όργανα". β)Του Νόμ. 2286/95 (ΦΕΚ 19/Α/95) "Προμήθειες του Δημοσίου Τομέα και ρυθμίσεις συναφών θεμάτων". γ)Του Π.Δ. 138/93 (ΦΕΚ 65/Α/14.4.1993) "Περί Οργανισμού του Υπουργείου Εθνικής Οικονομίας". δ)Του Π.Δ. 229/86 "Σύσταση και οργάνωση της Γενικής Γραμματείας Βιομηχανίας του Υπουργείου Βιομηχανίας, Ενέργειας και Τεχνολογίας" όπως τροποποιήθηκε και συμπληρώθηκε με τα Π.Δ. 396/89 και 342/90 και εκάστοτε ισχύει. ε)Την αριθ. ΥΠ/122/14.7.94 απόφαση του Πρωθυπουργού "Ανάθεση αρμοδιοτήτων στον αναπληρωτή Υπουργό ΒΕΤ. (ΦΕΚ 550/Β/5.7.94). στ)Την Β3 356/21.1.94 απόφαση του Πρωθυπουργού και του Υπουργού Εμπορίου "Ανάθεση αρμοδιοτήτων στον Υφυπουργό Εμπορίου (ΦΕΚ 567/Β/21.7.94). ζ)Το γεγονός ότι από τις διατάξεις αυτής της απόφασης δεν προκαλείται δαπάνη εις βάρος του κρατικού προϋπολογισμού, αποφασίζουμε: 1.Για την εφαρμογή του άρθρ. 3 παρ. 3 του Νόμ. 2286/95: α)Προμήθειες σημαντικής οικονομικής αξίας θεωρούνται οι προμήθειες ύψους 5 δις εκατ. δραχμών και άνω κατά είδος. β)Προμήθειες σημαντικής τεχνολογικής αξίας θεωρούνται οι προμήθειες που παρουσιάζουν τεχνικές ιδιαιτερότητες κατά την παραγωγή τους, ή εισάγουν νέα ή υψηλή τεχνολογία ανεξαρτήτως ποσού. 2.Με την κατ’ έτος εκδιδόμενη απόφαση των Υπουργών Βιομηχανίας, Ενέργειας, Τεχνολογίας και Εμπορίου για την κατάρτιση του Ενιαίου Προγράμματος Προμηθειών, θα παρέχονται ειδικότερες οδηγίες σχετικά με την υποβολή των απαιτουμένων στοιχείων των προμηθειών που υπόκεινται στην υποχρέωση αυτής της διαδικασίας. 3.Στην παρακάτω διαδικασία υπόκεινται οι προμήθειες των φορέων που υπάγονται στις διατάξεις του Νόμ. 2286/95 "περί Προμηθειών του Δημοσίου Τομέα και ρυθμίσεις συναφών θεμάτων", ανεξάρτητα αν από άλλες διατάξεις δεν υπάρχει υποχρέωση ένταξης των προμηθειών τους στο Ενιαίο Πρόγραμμα Προμηθειών. 4.Η διαδικασία επιλογής των προμηθειών σημαντικής οικονομικής ή τεχνολογικής αξίας γίνεται ως εξής: α)Η αρμόδια υπηρεσία του Υπουργείου Εμπορίου επεξεργάζεται τα προγράμματα προμηθειών των φορέων και εκτιμά κατ’ αρχήν την δυνατότητα υπαγωγής συγκεκριμένων προμηθειών στις διατάξεις του άρθρ. 3 του Νόμ. 2286/95. Για το σκοπό αυτό μπορεί να ζητά από τους επί μέρους φορείς αναλυτικά στοιχεία για τις προμήθειες σημαντικής οικονομικής ή τεχνολογικής αξίας τα οποία παρέχουν υποχρεωτικώς οι φορείς. β)Η Επιτροπή Πολιτικής Προγραμματισμού Προμηθειών σταθμίζει τα στοιχεία που τίθενται υπόψη της και αναφέρονται στο είδος της προμήθειας, τη σημασία της για το συγκεκριμένο φορέα, την οικονομική της απόδοση, την δυνατότητα εκσυγχρονισμού του φορέα και την εισαγωγή νέας τεχνολογίας κ.λπ. και γνωμοδοτεί σχετικά. γ)Με κοινή απόφαση των Υπουργών Βιομηχανίας, Ενέργειας, Τεχνολογίας και Εμπορίου, μετά από γνώμη της ΕΠΠΠ, επιλέγονται οι προμήθειες που υπάγονται στην αρμοδιότητα της Επιτροπής που συνιστάται σύμφωνα με τα οριζόμενα στο εδάφ. γ' της παρ. 4 του άρθρ. 8 του Νόμ. 1558/1985 και στην παρ. 2 του άρθρ. 3 του Νόμ. 2286/95. 